

ΒΟΥΛΗ ΤΩΝ ΕΛΛΗΝΩΝ

**ΜΑΞΙΜΟΣ ΧΑΡΑΚΟΠΟΥΛΟΣ**

Βουλευτής Λαρίσης-ΝΕΑ ΔΗΜΟΚΡΑΤΙΑ

Αντίς Αμπέμπα, 25 Απριλίου 2025

**Προσφώνηση ΓΓ της Διακοινοβουλευτικής Συνέλευσης Ορθοδοξίας**

**δρ Μάξιμου Χαρακόπουλου**

**προς τον Πατριάρχη και Καθολικό Αιθιοπίας, Αρχιεπίσκοπο Axum και Ichege της Έδρας του Αγίου Taklehaimanot Αμπούνα Mathias**

Μακαριώτατε,

Ευχαριστούμε εγκαρδίως για τη τιμή να μας δεχθείτε στο Πατριαρχείο της Εκκλησίας της Αιθιοπίας.

Είναι προφανής η χαρά μας που έχουμε τη τύχη να σας συναντήσουμε, όπως και το να βρεθούμε στην ιστορική και όμορφη χώρα σας.

Η Αιθιοπία αποτέλεσε έναν πολιτισμικό φάρο για ολόκληρη την Αφρική, με σημαντικά επιτεύγματα στον χώρο των γραμμάτων και των τεχνών. Ήδη από την εποχή της βασίλισσας του Σαβά, και του υιού της Μενελίκ, που ήταν και υιός του σοφού Σολομώντα, η Αιθιοπία βρισκόταν πάντοτε εντός των θρησκευτικών και πολιτισμικών διεργασιών του γνωστού τότε κόσμου.

Δεν ήταν επομένως τυχαίο ότι ο Χριστιανισμός άρχισε ήδη από τον 1ο αιώνα να αποκτά εδώ ρίζες, όπως αποδεικνύουν και οι αναφορές στις πράξεις των Αποστόλων. Ούτε ότι η Αιθιοπία κατέστη το δεύτερο στον κόσμο κράτος, που ανακήρυξε τον Χριστιανισμό ως επίσημη θρησκεία του.

Κατ’ αυτόν τον τρόπο διαδόθηκε το σωτήριο μήνυμα σε μια πολύ ευρύτερη περιοχή, από μοναχούς και ιερείς που είχαν την προστασία των βασιλέων και αυτοκρατόρων.

Αυτή η μακρά χριστιανική παράδοση αποτυπώνεται στους υπέροχους ναούς, στα πολλά μοναστήρια, στην μοναδική αγιογραφία, στη διατήρηση πολύτιμων χειρογράφων, στη ψαλτική τέχνη.

Αυτός ο δυναμικός χριστιανισμός, που αποτελεί και την πλειοψηφία του πληθυσμού της Αιθιοπίας σήμερα, είναι αναπόσπαστο τμήμα του παγκόσμιου χριστιανισμού. Και επιτρέψτε μου να σας πω ότι ως ορθόδοξοι χριστιανοί, πνευματικοί απόγονοι της ανατολικής ρωμαϊκής αυτοκρατορίας, του γνωστού Βυζαντίου, σας αισθανόμαστε ως πραγματικούς αδερφούς μας.

Αυτός είναι και ο λόγος που επιθυμούμε εκ μέρους της Αιθιοπίας να έχουμε μια μόνιμη παρουσία και ενεργό δραστηριότητα στους κόλπους της Διακοινοβουλευτικής Συνέλευσης Ορθοδοξίας.

Η ΔΣΟ, Μακαριώτατε, είναι η μια οργάνωση η οποία υφίσταται από το 1993, και συγκροτείται από τους εκπροσώπους κοινοβουλίων 25 χωρών, από τρεις ηπείρους -την Ευρώπη, την Ασία και την Αφρική.

Σκοπός της ίδρυσης και της λειτουργίας της Οργάνωσής μας είναι πρωτίστως να συντονίσουμε τα βήματά μας ώστε να προάγουμε τις βασικές χριστιανικές αρχές που είναι η προώθηση της Ειρήνης, ο σεβασμός στην Ανθρώπινη ζωή, η Ισότητα μεταξύ όλων των ανθρώπων. Ιδιαίτερα μας απασχολεί το πρόβλημα των διώξεων κατά των χριστιανών, όπως και της καταστροφής και βεβήλωσης χριστιανικών μνημείων, λόγω της μισαλλοδοξίας και του θρησκευτικού φανατισμού.

Για το σκοπό αυτό, έχουμε προωθήσει σημαντικές πρωτοβουλίες που σχετίζονται με τη διάσωση των χριστιανών της Μέσης Ανατολής, που αντιμετωπίζουν το φάσμα της εξαφάνισης. Αλλά έχουμε εγκαινιάσει και μια μακροχρόνια εκστρατεία για την προστασία χριστιανικών μνημείων που βρίσκονται εν κινδύνω, όπως είναι η Αγία Σοφία στην Κωνσταντινούπολη, η οποία μετατράπηκε σε μουσουλμανικό τέμενος.

Πολύ συχνά γινόμαστε κοινωνοί των πολλών τραγικών γεγονότων που λαμβάνουν χώρα στην αφρικανική ήπειρο, με θύματα Χριστιανούς. Και στην Αφρική η θρησκευτική μισαλλοδοξία δυστυχώς δείχνει να εξαπλώνεται επικίνδυνα. Ένα φαινόμενο, που ίσως δεν απασχολεί όσο θα έπρεπε τον δυτικό κόσμο, και γι’ αυτό πρέπει να το αναδείξουμε και να απαιτήσουμε ουσιαστικότερες παρεμβάσεις της διεθνούς κοινότητας, η οποία δεν συμπεριφέρεται πάντοτε με τα ορθά κριτήρια. Και προς αυτήν την κατεύθυνση, η ΔΣΟ έχει και την επιθυμία και την πρόθεση να αποτελέσει έναν φορέα που θα ακουστούν και οι φωνές των αδερφών μας Χριστιανών από την Αφρική.

Μακαριώτατε,

Ο κόσμος μας φαίνεται ότι έχει εισέλθει σε μια κρίσιμη περίοδο, όπου λαμβάνουν χώρα αιματηροί πόλεμοι, μεγάλες καταστροφές, απειλητικοί αναθεωρητισμοί, εξοντωτικοί εμπορικοί ανταγωνισμοί, ανισότητες, φτώχεια και πρωτοφανή μεταναστευτικά ρεύματα. Χρέος όλων μας, και ιδιαίτερα των Χριστιανών, είναι να ενώσουμε τις δυνάμεις μας για να απαντήσουμε από κοινού στις προκλήσεις και να δημιουργήσουμε έναν κόσμο ειρηνικό και δικαιότερο, σύμφωνα και με το πνεύμα της διδασκαλίας του Ευαγγελίου.